G‘iyos Shermuhammedov: Zulfiqor Musoqovning filmlarini kim ko‘rmoqda? Nega u ketma-ket film suratga oladi?

“Kinochilar uyi”da “O‘zbekkino” milliy agentligining navbatdagi yig‘ilishi bo’lib o‘tdi. Yig‘ilishda agentlik rahbariyati, kino rejissorlar, ssenaristlar, tizim tashkilotlari rahbarlari, OAV xodimlari qatori jurnalist Feruz Muhammad ham ishtirok etdi.
Tadbirda so‘zga chiqqan rejissor G‘iyos Shermuhammedov Badiiy kengash a’zolari hamda rejissor Zulfiqor Musoqov yuzasidan e’tirozlarini aytib o‘tdi.

Hozir Otabek Musayevning atrofida barchamiz yig‘ilib, bir tan-u, bir jon bo‘lib bu odamni qo‘llashimiz kerak. Bu odamning atrofiga yig‘ilib olgan ba’zi bir odamlar, bu kishiga pand berib qo‘ymoqda. Hozirgi vaqtda Badiiy kengash a’zolaridan 3 kishigina aqlli, hushli, gapi o‘tadigan insonlar, bular Shuhrat Rizayev, Rixsivoy Muhammadjonov, Hamidulla Hasanov qolganlari hammasi kim?
Mana bizlarda o‘zgarmaydigan Badiiy kengash a’zosi, ketma-ket ssenariy yozaveradigan, Musoqov degan ham rejissor, ham dramaturg bor. Endi bu odamning ishlari, kinolari hammasi doimiy chiqaverarkan, qani bizning yozuvchilarimiz ? Ularni chaqirib ssenariy yozdirish yo‘q, bu kishining ssenariysi o‘tib ketaveradi.
Mana hozir tarixiy film suratga oling deb chiqarganlar, bu kishim “Vanka-vstanka”da shartta Stalinni tarixini yozib, hozir ishga tushib ketibdi, buni qanaqa tushunish mumkin. Bu odamni olgan kinolarini kim ko‘ryapti, nega bu odam doimo ketma - ket film suratga olaverishi kerak. Xalq, tomoshabin hayron shunga.
G‘iyos Shermuhammedov, rejissor
Rejissor G‘iyos Shermuhammedovning mazkur fikrlariga, rejissor Abduxalil Mingnorov qarshi chiqib, “xalq hayronmi yoki siz hayronmi? Qo‘lingizdan kelsa siz ham qiling, hech kim sizga birovni haqorat qilishga huquq bermagan. Siz nimani qotirib qo‘ygansiz”, deb e’tiroz bildirib o‘tdi va ikkala ijodkor o‘rtasida tortishuvli bahs ko‘tarildi.
Bahsli tortishuvga agentlik rahbari chek qo‘ydi.